title: Persas
text: Os persas (en persa فارس) estioron orichinalment un pueblo iranico establiu en a rechión de Fars, pero dimpués d'o periodo aquemenida asimiloron a atros pueblos de luenga iranica y actualment son os habitants d'o centro y este d'Irán, país a on representarían entre un 40 y un 70 % d'a población. Dende un punto de vista más amplo bell grupo etnico d'Afganistán u d'Asia Central como os tachicos tamién serían persas u n'estioron historicament. Os persas parlan l'idioma persa y en Irán son mayoritariament chiitas. O modo de vida tradicional ye tanto agricola sedentario como o pastoreyo nomada.
  
  Luenga 
  
  A luenga persa, en as diferents fases historicas ha estau un vehiclo de transmisión de muitas brancas d'a cultura, tenendo una important literatura.
  
  Relichión 
  Os primers persas teneban una relichión politeísta indoeuropea pareixida a lo vedismo. Zoroastres reformó a relichión tradicional creyando o zoroastrismo.
  
  A invasión d'os musulmans arabes en a Edat Meya suposó a imposición d'a relichión musulmana, quedando minorías muito redueitas de zoroastristas, beluns d'os quals emigroron a la India (os parsis). Dende o periodo safavida s'imposó a forma chiita d'a relichión musulmana.
  
  En os zaguers sieglos amaneixió una relichión sincretica dita Fe Bahaí, perseguida por o rechimen integrista que encomenzó con l'ayatolá Khomeini.
  
  Historia 
  Os primers persas yeran un pueblo indoeuropeu establiu en Fars, a on habrían arribau en una fase de migracions indoeuropeas que habrían traito tamién a los medos más a lo nord-este. Os persas conoixioron un periodo de dominación meda en tiempos de Ciaxares. Este periodo remató con Ciro o Gran, que dende Fars conquirió Media creyando l'Imperio Aquemenida.
  
  O Imperio Aquemenida estió un d'os gran imperios de l'Antiguedat, y fue desfeito por o rei de Macedonya Aleixandre lo Gran. A la muerte d'Aleixandre lo Gran os persas yeran sozmesos a diferents estaus helenisticos.
  
  Entre a población d'orichen en part scita de Parthia amaneixió a dinastía d'os arsacidas, que creyoron l'Imperio Parto, rival de l'Imperio Romano en o dominio d'Orient Meyo.
  
  O Imperio Parto fue succediu por l'Imperio Sasanida. A fin de l'Imperio Sasanida estió a invasión d'os arabes musulmans, que aproveitoron una situación d'agotamiento militar dimpués que os sasanidas fuesen derrotaus por l'Imperio Bizantín en tiempos d'Heraclio.
  
  En a Edat Meya musulmana os persas canalizoron os suyos deseyos d'independencia refirmando a los abasís, que creyoron o Califato Abasí con unos modelos organizativos basaus en os modelos sasanidas.
  
  Los abasís fuoron perdendo o control de muitos territorios habitaus por persas, a lo tiempo que os pueblos turquicos iban prenendo o control d'a situación. Os turcomans creyoron o Soldanato Selchuquí.
  
  En a Edat Meya o principal cambio se produció con a invasión mongola, con grants destruccions y mortaleras. O modo de vida agricola sedentario de muitos persas quasi desapareixió, no fendo-lo o modo de vida d'os pastors transhumants u nomadas. Muitas ciudatz quedoron despobladas. A la invasión mongola siguió a creyación d'o Ilkhanato, con una clase dirichent mongola, y con poca duración.
  
  Dimpués d'a Edat Meya en a historia d'os persas tenió gran influencia a dinastía Safavida, que imposó a forma chiita de l'Islam.
  
  Referencias
  
  Veyer tamién 
  Irán.
  Imperio Aquemenida.
  Imperio Parto.
  Imperio Sasanida.
  Safavidas.
  
  Pueblos iranicos
  Etnias d'Irán
  Etnias d'Asia Central